હકીકત એ છે કે આજની પેઢીને તમે પોતે ઉછર્યાં એ જ રીતે ઉછેરવી એ સૌથી મોટી ભૂલ છે. માહિતી અને ઈન્ટરનેટનો ખજાનો તેમને હાથવગો છે. ગમે તેટલો કંટ્રોલ કરશો તો પણ એ તમારા કાબૂમાં રહે એ વાત જ ભૂલભરેલી છે. અણગમતી વાત કે વર્તનનો સતત ગુણાકાર થતો રહે તો તેનો ભાગાકાર કરવાની આવડત કેળવવી એ જ આનો ઉપાય છે. સતત ઘૂંટ્યે રાખવાથી વાત વધુ વિકાર પામશે. આથી તેને પ્રેમથી અને સાચવવામાં ને સમજવામાં જ સહજતા છે. દરેક પેઢી એની જૂની પેઢીથી જુદી હોવાની, આથી મા-બાપ જેમ ઉછર્યાં તેમ સંતાનો ઉછરે એ માનવું અને સંતાનો પાસે એવા જ વર્તનની અપેક્ષા રાખવી એ વધુ પડતું છે.